钦定古今图书集成/明伦汇编/氏族典/第256卷 > 王弥
## 钦定古今图书集成/明伦汇编/氏族典/第256卷 > 王弥

按《晋书王弥传》：“弥，东莱人也。祖颀，魏元菟太守，武帝
时至汝南太守。弥有才干，惠帝末，妖贼刘伯根起于
东莱之”县，弥率家僮从之。伯根死，聚徒海渚。弥多
权略，膂力过人，青土号为“飞豹。”后引兵入寇，青徐刺
史苟晞破之，弥退集散亡，众复大振。会天下乱，进逼
洛阳，王师击破之，乃渡河归元海，署司隶校尉，使随
刘曜寇河内，又与石勒攻临漳。永嘉初，寇上党，围壶
关，进征东大将军。后与曜寇襄城，遂逼京师，陷宫城，
纵兵大掠，曜禁之，不从。刘暾说弥还据青州，弥然之，
乃以左长史曹嶷为镇东将军，给兵五千，多赍宝物，
还乡里，招诱亡命，且迎其室。弥将徐邈、高梁辄率部
曲数千人随嶷去，弥益衰弱。初，石勒恶弥骁勇，常密
为之备。刘暾又劝弥征曹嶷，籍其众以诛勒，于是使
暾诣青州，为勒游骑所获。勒见书大怒，伏兵袭弥，杀
之，并其众。